ખુશી સાથે ટેન્શનની લાગણી અત્યારે નવ વર્ષની થઈ ગયેલી જોડિયા બહેનો આયુષી અને અનુષીનાં મમ્મી રમીલાબહેન કહે છે, ‘મારા પિયરમાં અમે છ ભાઈ-બહેન છીએ અને તેમાંથી અમને ત્રણ ભાઈ-બહેનને ટ્વિન્સ છે. મારા મોટા પુત્રના જન્મનાં છ વર્ષ પછી બીજી પ્રેગ્નન્સી વખતે ત્રીજા મહિને મને તકલીફ થતાં ડૉક્ટરે સોનોગ્રાફી કરાવવાની સલાહ આપી ત્યારે મને જાણ થઈ કે મને ટ્વિન્સ આવવાના છે, આ ખબર સાંભળીને એક તરફ મને ખુશીની લાગણી થઈ તો બીજી તરફ રડવું પણ આવ્યું કે હું કેવી રીતે મૅનેજ કરી શકીશ, કારણ કે ઘરમાં મારાં સાસુ બેડરેસ્ટ પર જ છે અને તે વખતે મારાં નણંદ પણ બારમીમાં ભણતાં હતાં, પરંતુ મારા પતિ હિતેશે મને ખૂબ જ સાંત્વન આપ્યું અને તેમણે કહ્યું કે આપણે બન્ને સાથે મળીને આપણાં સંતાનોને ઉછેરીશું અને સાચે જ આયુષી અને અનુષીને મોટી કરવામાં તેમનો ખૂબ જ ફાળો છે. ડિલિવરી પછી હું દોઢ મહિના માટે મારાં ભાભીને ઘેર ગઈ અને તેમણે મારી ખૂબ સંભાળ લીધી ત્યાર બાદ હું સાસરે આવી. અહીં મારું જૉઇન્ટ ફૅમિલી છે. તેથી ઘરના દરેક સભ્યો તેમ જ મારાં નણંદે મને ખૂબ જ સહકાર આપ્યો.’